遊虎丘
作者：楊頤
朝代：宋

paragraphs: 盡日凭高步臺閣，意氣飄然擺羈縛。
靈蹤絕跡萬千狀，群玉排青插寥廓。
點頭巨石勢欲動，突立試劍峭如削。
劍池在嶺不憚浚，造化神工巧鎸鑿。
寒湫耿耿浸雲根，大旱燒雲源不涸。
跳珠噴激瑩無痕，百斛珠璣綴疏箔。
丹青妙手畫不到，一點塵埃無處著。
僧居占盡佳山景，樓殿高低半丹雘。
午齋寂寂山風幽，續斷風摇四簷鐸。
始疑東海轉鼇背，蓬萊弱流在西角。
千巖萬壑看不厭，自謂它山盡糟粕。
我來因作神仙尉，得捨塵寰少盤礴。
不因仙客爲先容，爭得看山這一脚。
乃知世俗徒擾擾，不若甘心處恬薄。
長嘯拂衣歸去來，舊山亦有雲泉約。